Choras „Vilnius“ – profesionalų kolektyvas, pasižymintis aukšta atlikimo kultūra, įvairiapusiškumu, edukacine veikla. Choras žengia koja kojon su šiandieninėmis meno aktualijomis, bet nepamiršta ir praeities epochų klasikos fondo. Ypatingas dėmesys skiriamas lietuviškos muzikos sklaidai – kasmet parengiamos šiuolaikinių lietuvių kompozitorių kūrinių premjeros, išskirtiniai kūriniai pasiekia įrašų studiją. „Vilnius“ jau yra išleidęs 15 kompaktinių plokštelių, 300 kūrinių įrašų saugoma Lietuvos nacionalinio radijo ir televizijos fonduose.

Išskirtinė choro ypatybė – kūrybiškumo ir profesionalumo sintezė, gebėjimas perteikti muziką skirtingoms klausytojų auditorijoms, netradicinių renginių ir projektų įgyvendinimas. Visa tai lėmė, kad „Vilnius“ pripažįstamas vienu geriausių profesionalių chorų Lietuvoje.

*„Didelės meninės choro „Vilnius” ambicijos profesionaliai ir kūrybingai realizuojamos itin plačioje koncertinėje veikloje. Per daugelį choro gyvavimo metų susiformavo ryški ir savita repertuaro koncepcija, leidžianti pažvelgti ir į šimtmečius puoselėtus choro muzikos klodus, ir į šių dienų naujoves. Todėl šio choro misija yra puiki paskata ne tik mums, kompozitoriams, bet ir visai šalies kultūrai*“*, –* sakokompozitorius ir dirigentas Vytautas Miškinis.

Pasiekti choro meninę brandą padėjo profesionalūs vadovai. Dabartinis „Vilniaus“ vyriausiasis dirigentas – žymus Lietuvos choro dirigentas ir pedagogas Artūras Dambrauskas, brėžiantis naujas menines kolektyvo trajektorijas.

*„Atlikėjo balsas yra jo esmė ir prigimtis, todėl choro emocinis krūvis sukuria ypač stiprias vibracijas ir sutelkia neapibūdinamą jėgą, stipriai paveikiančią klausytoją ir dirigentą. Šią galią aš ryškiai pajutau diriguodamas chorui „Vilnius“*, – sako dirigentas Robertas Šervenikas.

Nuolat aktyviai koncertuojantis kolektyvas rūpinasi choro meno sklaida, su originaliomis programomis supažindindamas įvairias auditorijas. Choro koncertai skamba ne vien Lietuvos ir užsienio koncertų salėse, bet ir atokiausiuose šalies kampeliuose. Būsimi klausytojai auginami specialiai vaikams rengiant žaismingas ir patrauklias programas.

Nuo 2011 m. KĮ valstybinis choras „Vilnius“ rengia Tarptautinį šv. Jokūbo festivalį, tapusį neatsiejama sostinės kultūrinio gyvenimo dalimi ir kiekvieną rudenį nuspalvinantį šviesiais sakralinės muzikos garsais.

Choro „Vilnius“ vyriausiasis dirigentas – žymus Lietuvos choro dirigentas ir pedagogas Artūras Dambrauskas. Nuo 2009-ųjų doc. A. Dambrauskas yra VDU Muzikos akademijos Muzikos teorijos ir pedagogikos katedros vedėjas, dėsto dirigavimą ir chorines disciplinas.

A. Dambrauskas ne kartą buvo Lietuvos dainų švenčių ir festivalių dirigentas, tarptautinių ir Lietuvos konkursų vertinimo komisijos narys, yra Tarptautinio Šv. Jokūbo festivalio meno vadovas.

Nuo 2015 m. chorui „Vilnius“ pradėjęs vadovauti A. Dambrauskas siekia kūrybinės strategijos pokyčių, repertuare derindamas akademinę ir lengvąją muziką suteikia galimybę kolektyvui dar plačiau atskleisti savo meninį daugiabriauniškumą.

2018 m. A. Dambrauskas už valstybės kultūros puoselėjimą apdovanotas ordinu „Už nuopelnus Lietuvai“ Riterio kryžiumi.